# STALNI ODBOR EVROPSKE KONVENCIJE ZA ZAŠČITO ŽIVALI, KI SE GOJIJO ZA FARMSKE NAMENE (T-AP)

**PRIPOROČILO ZA RATITE**
**(*noji, emuji in nanduji*)**

**ki ga je Stalni odbor sprejel dne 22. aprila 1997**
(v skladu s členom 9 Konvencije je začelo to Priporočilo veljati z dnem 22. oktobra 1997)

\_\_\_\_\_\_\_\_\_\_\_

## PREAMBULA

Stalni odbor Evropske Konvencije za zaščito živali, ki se gojijo za farmske namene, je –

ob upoštevanju svoje odgovornosti iz člena 9 Konvencije za pripravo in sprejetje priporočil državam pogodbenicam, ki bodo vsebovala podrobne določbe za implementacijo načel, opisanih v Poglavju I Konvencije, na podlagi znanstvenih spoznanj o različnih živalskih vrstah;

ob zavedanju tudi uveljavljene prakse pri implementaciji načel o dobrobiti živali, opisane v členih 3 – 7 Konvencije;

ob upoštevanju, da se farmske reje ratitov ne bi smeli lotiti nepremišljeno, in da se mora vsakdo, ki se odloči za to rejo, prepričati, da je sposoben in pripravljen posvetiti potrebni denar in čas za zagotavljanje zdravja in dobrobiti teh ptic;

ob upoštevanju trenutno visoke obolevnosti in smrtnosti ratitov v mnogih krajih, za razliko od udomačenih živalskih vrst, in ob upoštevanju dejstva, da so ratiti kot neudomačene in pretežno še vedno divje živali skrajno dovzetni za stres, je ključnega pomena preprečevanje stresa pri živalih, z izpolnjevanjem njihovih naravnih zahtev, da ostanejo zdravi in lahko izvajajo svoje načine vedenja;

ob zavedanju, da osnovne zahteve za ohranjanje zdravja in dobrobiti rejnih živali obsegajo dobro rejsko prakso, dobre sisteme oskrbe in reje živali, ki ustrezajo biološkim potrebam živali, in ustrezne okoljske dejavnike, da pogoji, v katerih se gojijo ratiti, izpolnjujejo njihove potrebe po ustrezni prehrani in metodah hranjenja, svobodi gibanja, fizičnem ugodju, potrebe po izvajanju normalnega vedenja, in potrebo po zaščiti pred neugodnimi klimatskimi pogoji, pred napadi plenilcev, poškodbami, napadenostjo z zajedavci in boleznimi ali vedenjskimi motnjami, kakor tudi osnovne potrebe, ki se ugotovijo prek uveljavljenih izkušenj ali znanstvenih spoznanj;

ob zaskrbljenosti zaradi dejstva, da so znanstvena dognanja in praktične izkušnje v reji ratitov v evropskih pogojih omejena, in da zato obstaja veliko tveganje, da bi rejci poskušali uvajati metode oskrbe in reje, ki niso primerni za zdravje in dobrobit ratitov;

ob upoštevanju, da morajo okolje ter rejska praksa in oskrba izpolnjevati biološke potrebe živali, namesto poskušanja živali »prilagoditi« okolju s postopki, kakor je pohabljanje;

ob upoštevanju, da je treba spodbujati nadaljnje raziskave dobrobiti in zdravja ratitov, in da se to Priporočilo revidira z vidika novih znanstvenih dokazov;

sprejel naslednje Priporočilo za ratite –

## SPLOŠNE DOLOČBE

### Člen 1

1. To Priporočilo velja za vse ratite iz živalskih vrst nojev, emujev (avstralskih nojev) ter navadnih nandujev, ki se vzrejajo ali gojijo za proizvodnjo hrane, kož, perja ali za druge farmske namene.

2. Posebne določbe, vsebovane v Dodatkih k temu Priporočilu, predstavljajo njegov sestavni del.

### Člen 2

1. Ni dovoljeno jemati ratitov iz divjine in jih gojiti za farmske namene.

2. Nič v tem Priporočilu ne sme vplivati na implementacijo drugih instrumentov za zaščito živali ali za ohranjanje divjih živalskih vrst.

3. Nobenih ratitov katere koli živalske vrste ni dovoljeno gojiti za farmske namene, če:

a. pogojev iz tega Priporočila ni mogoče izpolniti, ali če

b. je žival iz živalske vrste, katere članice se kljub izpolnjevanju tu navedenih pogojev ne morejo prilagoditi ujetništvu brez problemov za njihovo dobrobit.

## BIOLOŠKE ZNAČILNOSTI RATITOV

(*Struthio camelus*, *Rhea americana* in *Dromaius novaehollandiae*)

### Člen 3

1. Pri razmišljanju o uvedbi primerne prakse reje in oskrbe ratitov je treba upoštevati nekatere pomembne biološke značilnosti ratitov:

2. Ratiti so velike kopenske ptice z dolgim vratom in močnimi nogami, prilagojenimi za tek.

Samci **nojev** lahko zrasejo do višine več kot 2 metrov, samice pa do okoli 2 metrov, in tehtajo do 160 kg oziroma do 110 kg.
V naravnih pogojih noji med iskanjem hrane vsak dan prehodijo območje s približnim polmerom do 20 km.

**Emuji** in **nanduji** so manjši in dosežejo višino do 1,9 metra oziroma 1,5 metra ter težo 55 kg oziroma 40 kg.

Pri ratitih je obramba proti plenilcem odvisna od visoke budnosti, temelječe na ostrem vidu, in vedenjske navade izogibanja, ki obsega tudi pobeg s tekom pri visoki hitrosti.

**Noji** tečejo s hitrostjo do 70 km/h, **nanduji** pa so s pravokotnim obratom sposobni nenadno spremeniti smer teka.

V naravnih pogojih lahko **noji** dosežejo starost več kot 50 let.

3. V divjini so ratiti značilno družabne živali in njihove skupine imajo kompleksno družabno strukturo. Velikost skupine je odvisna od razpoložljivih naravnih virov ter statusa parjenja. Tako samci kot samice kažejo precejšnjo napadalnost. V sezoni parjenja oblikujejo monogamno zvezo s prevladujočo največjo samico, ki med valjenjem pred vsiljivci brani obsežno ozemlje.

Skupine **nojev** v času parjenja običajno sestoje iz enega teritorialnega samca, in 2 do 4 samic, od katerih je ena glavna samica. Graditev gnezda, valjenje jajc ter vzgojo mladičev si delita glavna samica in samec.

**Nanduji** se lahko zbirajo v mešanih jatah, ki se razidejo v sezoni parjenja, ko samci na splošno postanejo samotarji, samice oblikujejo majhne povezane skupine, enoletni nanduji pa ostanejo v jati.

**Emuji** v divjini so lahko sami, v parih, ali v majhnih skupinah.

Pri **emujih** in **nandujih** samo samec vali jajca ter vzgaja mladiče.

V sezoni parjenja ratiti, zlasti samci, običajno postanejo zaščitniški in lahko postanejo napadalni. Mladiči se hitro razvijejo in zapustijo gnezdo v nekaj dneh.

Spremlja in varuje jih odrasla ptica, pri **nojih** do 9 mesecev, in pri **emujih**, po možnosti celo do 18 mesecev.

4. Vpliv človeka na ptico ter navajanje ptice na človeka sta mogoča, ker so ratiti v splošnem radovedni in se odzivajo na stik s človekom, vendar so vseeno lahko človeku nevarne.

5. Ratiti so v glavnem rastlinojedi, občasno pa dopolnijo svojo prehrano z insekti in majhnimi vretenčarji. Ratiti potrebujejo določeno količino drobnega peska (majhnih kamenčkov) za pomoč pri prebavi grobih snovi. Neizbirčno zaužijejo različne vrste tujkov.

6. **Noji** in **emuji** nimajo žleze za čiščenje perja, zato ga ne morejo naoljiti, da bi bilo nepremočljivo.

7. Ratiti so dnevne ptice. Dejavnost večinoma porazdelijo na hranjenje, hojo, tek, stanje čuječnosti, čiščenje perja, in kopanje v prašni kopeli.

**Noji** se kopajo v vodi, **emuji** in **nanduji** pa se kopajo in plavajo v vodi, če je na voljo.

## REJSKA PRAKSA IN PREGLEDI RATITOV

### Člen 4

1. Osebe, ki ravnajo z ratiti, morajo biti seznanjene z njihovim načinom vedenja in biti usposobljene za ravnanje z njimi ter za njihovo rejo in oskrbo. Poznati morajo znake bolezni ali stresa. To usposobljenost mora ocenjevati pristojni organ v skladu z nacionalno zakonodajo.

2. Pred prispetjem ratitov na novo uvedeno farmo se mora osebje, ki bo ravnalo z ratiti, ustrezno dolgo usposabljati in si pridobiti praktične izkušnje. Usposabljanje mora obsegati predmete iz Dodatka 1. Stalno usposabljanje je bistvenega pomena.

3. Pred vzpostavitvijo farme za rejo ratitov je treba pridobiti uradno dovoljenje.

### Člen 5

1. Bistvenega pomena je, da je rejec v tesnem stiku z ratiti, zlasti v njihovi mladosti, da jih nauči odzivati se na posebne klice ali spodbude, kakor je hrana; in da to prakso izvaja skozi vse njihovo življenje.

2. Preden se zavržejo jajca ratitov, se je treba prepričati, da ne vsebujejo živih zarodkov. V primeru umetnega valjenja in brez prisotnosti odraslega noja ali druge ptice, se mladi piščanci zbirajo v gruče, so neaktivni in lahko se razvijejo problemi nog ali vedenja pri hranjenju. Zato jih je treba spodbujati, da se dovolj gibljejo in jim posvečati posebno skrb in nego. Piščance spodbuja tudi obogateno okolje. Osebe, ki želijo nabaviti mlade piščance, jih morajo kar najbolj pogosto obiskovati ter vsak dan preživeti precej časa z njimi in jih spodbujati k hranjenju, gibanju in igri.

3. Ker so za ratite vtisi od začetka življenja zelo pomembni, je treba skrbno pozornost nameniti temu, da piščanci dobijo ustrezno »podobo starša« v do dveh dneh po izvalitvi. Če mora to vlogo izpolniti oseba, ki skrbi za piščance v valilnici, je treba paziti na to, da se ta oseba zadržuje pri piščancih skoraj ves dan, ker ločitev od starša piščancem povzroči precejšno stisko. Poleg tega mora to osebo kar najhitreje nadomestiti odrasel ratit, da piščanci ne dobijo izkrivljenih spolnih vtisov.

### Člen 6

1. Ratite prestrezati z rokami je lahko nevarno za človeka in za žival, ker ratiti sprožajo zelo hitre reakcije, če se preplašijo; pogosti so nepredvidljivi skoki ali brcanje z močnimi nogami. S krili in zlasti z nohti na nogah lahko povzročijo hude poškodbe človeku ali drugi ptici. Prestrezanje ratitov, ravnanje z njimi ter premiki ratitov zahtevajo posebne spretnosti, še posebej, ker je stres ratitov ob ujetju in zadržanju pomemben vzrok nesreč s smrtnim izidom. Z ratiti je treba ravnati nežno, jih nikoli priganjati, in izkoristiti prednost dejstva, da je z njimi enostavneje ravnati ob zmanjšani svetlobi. Ratite je prepovedano tepsti, zbadati ali uporabljati električno palico. Tehnične podrobnosti so predstavljene v Dodatku 2.

2. Kemični načini zadrževanja naj se ne izvajajo kot rutinski način ujetja ratitov. Zaradi morebitne nevarnosti poškodb med prebujanjem živali se kemični način zadrževanja uporabi samo kot zadnja izbira, in vedno pod veterinarskim nadzorom.

### Člen 7

Ratitov, ki se gojijo za farmske namene, ni dovoljeno uporabiti za doseganje kakršnih koli drugih ciljev, kakor so javne prireditve ali predstavitve, in še zlasti ni dovoljeno izvajati jahanja ali dirk ratitov.

### Člen 8

1. Ratite je treba temeljito pregledati vsaj dvakrat vsak dan. Bolne ali poškodovane je po potrebi treba ločiti od drugih. Ponoči mora biti na voljo dovolj močan vir svetlobe, da je za namene teh pregledov mogoče jasno videti in razločiti vsakega ratita.

Če ratiti očitno niso zdravi, se težko hranijo ali pijejo, ali kažejo znake nenormalnega vedenja, kakor je kljuvanje perja, ali stereotipna hoja, mora rejec takoj ukrepati, da ugotovi vzroke, in takoj uvesti ukrepe za odpravo problemov. Če ukrepi rejca niso učinkoviti, se mora posvetovati z veterinarjem ali drugim izvedencem.

2. Obore in ograde je treba inšpekcijsko pregledati na začetku, še pred vselitvijo ratitov, in jih očistiti vsakršnih neustreznih predmetov, ki bi jih lahko ratiti zaužili. Po tem je treba obore in ograde pregledovati vsak dan.

3. V sezoni parjenja je ratite treba kar najmanj motiti in če je le izvedljivo, naj zanje skrbi en sam rejec, ki ga že poznajo.

4. Z odraslimi ratiti je treba vsakokrat ravnati zelo previdno, da se preprečijo stres in panične reakcije, ki so lahko nevarne za rejca in živali.

## OGRADE, ZGRADBE IN OPREMA

### Člen 9

1. Farme se smejo nahajati samo v območjih, v katerih klimatski in drugi pogoji omogočajo, da se ratiti večino dneva v vsaki sezoni zadržujejo na prostem, in v katerih velika zemljišča z dobrim odvodnjavanjem zagotavljajo dovolj prostora za njihove potrebe po gibanju in paši.

2. Pri načrtovanju novih nastanitvenih prostorov za ratite je treba upoštevati vse zunanje okoljske dejavnike, kakor so hrup, svetloba, vibracije, atmosferski pogoji, onesnaženost zraka ter tveganja, kakor so požar in poplave. Ograde je treba postaviti samo na dobro odvodnjavanih tleh, in jim morajo omogočati pokrito zavetje.

### Člen 10

1. Na voljo morajo biti in uporabljati je treba primerne, ustrezno oblikovane pripomočke za ravnanje z ratiti, zlasti ker je hiter beg njihova naravna reakcija v primeru strahu.

2. Na voljo morajo biti primerno oblikovane in zgrajene nakladalne rampe ter prevozna sredstva. Zlasti nakladalne rampe na vozilih morajo omogočati neprisilno natovarjanje in raztovarjanje ratitov.

### Člen 11

1. Postavljena mora biti ograja ali druge ustrezne ovire, ki preprečujejo pobeg ratitov s farme ter onemogočajo dostop nepooblaščenih oseb ali plenilcev.

2. Ograje morajo biti oblikovane in zgrajene tako, da se ratiti ne morejo zaplesti vanje ali ob njih poškodovati. Če se uporabi mrežasta ograja, mora velikost mreže onemogočati, da bi se ratiti vanjo zapletli z glavo ali z nogami. Ograje morajo biti dovolj močne, da prenesejo udarec, če se žival zaleti vanjo, in dovolj prožne, da živali ne povzročijo poškodb. Ograje morajo biti zelo dobro vidne, da se jim med hitrim tekom ratiti lahko izognejo. Ograde za odrasle živali v neposredni bližini morajo biti ločene s sistemom, ki onemogoča medsebojne napade ratitov, na primer, z dvojnimi ograjami, med katerimi je primerna razdalja, z enojnimi ograjami z vetrolovom, ali z naravno živo mejo. Ni dovoljeno uporabljati ograj iz bodeče žice. Uporaba električnih ograj ni zaželena.

3. Opozorilne napise o nevarnostih za ratite zaradi motenj ali predmetov, ki bi jih metali v ograde, in o nevarnostih za ljudi, če bi vstopili v ograde, je treba namestiti na vidnih mestih zunaj ograd.

### Člen 12

1. Kadar je v zaprte prostore treba za dalj časa nastaniti mlade ratite ali ratite v izolaciji, mora biti na voljo dodaten prostor, ki v popolnosti izpolnjuje potrebe ratitov po gibanju.

2. Biti mora dovolj prostora s koriti za krmo ali krmilnikov ter napajalnikov, da se lahko vse živali sočasno hranijo/pijejo, oblikovani pa morajo biti tako, da ni nepotrebne tekmovalnosti za hrano, še zlasti, če se deli po obrokih.

3. Nastanitveni prostori morajo biti suhi, dobro prezračevani in brez prepiha. Za varovanje zdravja in dobrobiti živali morajo po potrebi biti na voljo ogrevalne naprave.

4. Obore morajo imeti naravno svetlobo in biti opremljene z dodatno umetno osvetlitvijo, če so ratiti začasno nastanjeni v zaprtih prostorih, ker morajo imeti režim osvetlitve 10 do 12 ur dnevne svetlobe. Dodatni sistemi za umetno osvetlitev, oblikovani tako, da posnemajo dnevno svetlobo, morajo biti zgrajeni tako, da ne povzročajo tveganj za zdravje ratitov.

5. Tla ograd morajo biti enostavna za čiščenje in nedrseča ter po možnosti iz masivnega materiala. Za mlade piščance pa so lahko potrebna tudi izolirana ali ogrevana tla.

6. Vse električne instalacije pod omrežno napetostjo morajo biti ratitom nedostopne, dobro izolirane in zavarovane pred dostopom glodavcev.

7. Obore morajo biti oblikovane tako, da stiki med paritvenimi skupinami v času parjenja ne povzročajo nepotrebnega stresa drugim živalim.

### Člen 13

1. Ograde morajo imeti ustrezen prostor z nadstreškom, kamor se posamezne živali lahko zatečejo pred neugodno pozornostjo drugih živali, ki mora biti oblikovan tako, da preprečuje fizične stike med različnimi paritvenimi skupinami, in zagotavljati, da stiki med posameznimi živalmi ne povzročajo nepotrebnega stresa drugim živalim. Priporočljivo je namestiti optične pregrade med različnimi paritvenimi skupinami.

2. Ograda mora imeti dolgo stranico, da lahko ratiti ob njej tečejo; nobena stranica ograde pa ne sme biti prekratka, da bi obstajalo tveganje poškodb ratitov med tekom z veliko hitrostjo. Med stranicami ograde ne sme biti ostrih kotov, da s v njih ne morejo ujeti podrejene živali.

3. Na voljo mora biti prosto dostopno zavetje z nadstreškom ali obora za zaščito ratitov pred neprijetnimi vremenskimi pogoji, zlasti pred dežjem, snegom in sončnimi žarki.

4. Emuji morajo imeti na voljo vodo za kopanje, razen mladih piščancev, ki se lahko utopijo celo v plitvi vodi.

5. V primeru naravnega parjenja je treba poskrbeti za ustrezna gnezdišča.

## OSKRBA IN RAVNANJE Z RATITI

### Člen 14

1. V rutinski reji in oskrbi je treba nenehno upoštevati, da so ratiti v osnovi divje živali. Spremembe v rutini lahko delujejo stresno na ratite vseh starosti, in če ni potrebno, se je takim spremembam treba izogibati.

2.

a. Živali, izbrane za vzrejo, morajo biti sposobne za življenje, zdrave, in ne smejo kazati nobenih fizičnih ali vedenjskih sprememb.

b. Ratiti so zelo občutljivi za zvoke. Neprekinjen hrup, četudi z nizko jakostjo, je zato treba preprečevati; živali je treba zaščititi pred nenadnim ropotom.

3. Ratiti ne smejo biti stalno nastanjeni v zaprtih prostorih.

4. Razen v izredno slabih vremenskih pogojih je treba ratitom, starejšim od treh mesecev, vsak dan omogočiti izpust na prosto. Če so živali nastanjene v zaprtih prostorih, naj bo to obdobje kar najkrajše in nikoli ne sme preseči 10 dni v mesecu.

5. Ratiti morajo imeti na voljo ustrezno prašno kopel.

6. Za spodbujanje normalnega vedenjskega in fizičnega razvoja je treba piščance, starejše od 3 dni, spodbujati k gibanju na prostem vsaj štirikrat vsak dan, in vsakokrat v daljšem časovnem obdobju. Pri slabih vremenskih pogojih je tako razgibavanje treba izvajati v zaprtem prostoru. Za zaščito pred klimatskimi pogoji je ratite treba naučiti, da se v slabih vremenskih pogojih zatečejo v zavetje ali v nastanitvene prostore. Premočenost do kože je treba pri ratitih preprečevati.

7. Da bi mladim živalim zagotovili kar najbolj naravno okolje in hiter dostop na prosto, se je treba izogibati valjenju v zimskem času.

8. Ratitov ni dovoljeno gojiti posamezno, razen v primeru zelo napadalnih osebkov, ali po potrebi bolnih, poškodovanih ali od drugih ratitov ustrahovanih osebkov. Med ločeno nastanitvijo mora osebek videti in slišati druge ratite, razen če veterinar ne zahteva drugače.

9. Ob upoštevanju stiske živali in tveganja za povzročitev trpljenja je posebno skrb treba nameniti prevozu ratitov, in prevoz ratitov omejiti na minimum; zato je treba razmisliti o zakolu ratitov na kraju samem, na gospodarstvu.

### Člen 15

1. V skupini živali mora vsaka žival imeti dovolj prostora. Pregosta naseljenost poveča tveganje za nenormalno vedenje, kakor so pretirana napadalnost, kljuvanje perja ter bolezni, povezane s stresom.

2. Velikost skupine se določi glede na starost in spol živali ter ob upoštevanju razpoložljivega prostora.

3. Če je v istem območju nastanjena več kot ena paritvena skupina, je še posebej pomembno zagotoviti dovolj dodatnega prostora, zavetje in možnost ločevanja skupin v primeru hude napadalnosti osebkov.

### Člen 16

1. Priporočljivo je, da se uporablja nastil, za čiščenje in ohranjanje perja v dobrem stanju, in za obogatitev okolja. Nastil je treba ohranjati v suhem in drobljivem stanju. Nastil mora predstavljati plast vpojnega materiala, ki ratitom ni zanimiv za uživanje, kakor so pesek, žaganje ali narezana slama. Nastil se ne uporabi za mlade piščance, ki se gojijo brez staršev, in do starosti treh tednov. Po treh tednih starosti se nastil lahko uvaja postopno.

Notranje prostore in majhne ograde je treba redno čistiti ter vsak dan odstranjevati iztrebke ter odpadno hrano.

2. Če so zunanje površine poledenele, jih je pred izpustom živali treba posuti s peskom.

### Člen 17

1. Odrasli noji morajo imeti dostop do naravne paše. V obdobju leta, ko trava ni na voljo, jim je treba zagotoviti suho krmo.

2. Vse živali morajo imeti ustrezen dostop do primerne, hranljive, uravnotežene in higienske krme vsak dan, in do primerne količine vode primerne kakovosti ob vsakem času. Ratiti morajo imeti dostop do grobe krme že od začetka. Smernice za velikost delcev nastila ali razrezane krme so navedene v Dodatku 6.

Piščanci, mlajši od treh mesecev, morajo imeti neprekinjen dostop do krme. Zeleno krmo jim je treba dajati že od začetka.

Če se jim dajejo krmne mešanice, je treba posebno pozornost nameniti zagotavljanju, da je varna in ustrezne sestave za ratite. Še posebno skrb je treba nameniti formulaciji prehrane mladih ratitov, da se prepreči prehitra rast, ki lahko vodi v nepravilnosti sklepov ali skeleta. Po potrebi jim je treba dodajati minerale in druga dopolnila.

3. Ker nenadne spremembe vrste prehrane lahko povzročijo prebavne probleme, kakor je zadrgnitev črevesja in celo smrt, je treba take spremembe uvajati postopno.

4. Ne dovolijo se metode krmljenja in krmni dodatki, ki ratitom povzročajo poškodbe ali stisko.

5. Ratiti morajo ves čas imeti dostop do ustreznega drobnega peska ali majhnih kamenčkov za pomoč pri prebavi. V prvih tednih življenja pa je piščancem treba dajati zgolj omejene količine drobnih kamenčkov.

### Člen 18

Skrbeti je treba, da se ohranja stabilna družabna struktura znotraj skupine. Živali, na novo pripeljane na farmo, je treba nekaj dni pustiti, da se privadijo novemu okolju, in jim povzročati kar najmanj motenj. Pred uvedbo živali v novo skupino je treba preveriti, da so zdrave, brez infekcij ali kužnih bolezni in napadenosti z zajedavci.

### Člen 19

Če so ratiti bolni ali poškodovani v taki meri, da bi jim prevoz povzročal precejšnje dodatno trpljenje, jih je treba zdraviti ali pokončati na kraju samem. Če je ratite treba pokončati, se to izvede nemudoma, in v skladu s členom 23.

### Člen 20

Vsaka država pogodbenica določi mere in obliko za ograje, dimenzije za zavetje in nadstrešek, za obore in ograde, ter velikosti skupin, na podlagi smernic, predstavljenih v Dodatkih.

## SPREMEMBE FENOTIPA ALI GENOTIPA

### Člen 21

1. Za namene tega Priporočila pomeni »pohabljenje« postopek, izveden za druge namene razen terapevtskih, ki ima za posledico poškodbo ali izgubo občutljivega dela telesa ali spremembo kostne zgradbe, ali povzroči precejšnjo bolečino ali stisko.

2. Pohabljanje in drugi kirurški posegi niso dovoljeni, razen kadar jih odobri veterinar, in še takrat jih sme izvesti samo veterinar, ali se izvedejo pod nadzorom veterinarja, če to dovoljuje nacionalna zakonodaja.

3. Prepovedano je puliti perje živim ratitom.

4. Peresa jim je dovoljeno pristriči samo nad krvno linijo (dovolj visoko nad mejo prekrvavljenosti tulca in rebrca peresa).

5. Vstavljanje elektronskih pripomočkov za namene identifikacije je dovoljeno.

### Člen 22

1. Ni dovoljeno izvajati vzreje ali vzrejnih programov, ki povzročajo ali lahko povzročijo trpljenje ali poškodbe katerim koli ratitom. Zlasti ratitov s spremenjenim genotipom za namene proizvodnje ni dovoljeno gojiti v pogojih komercialnih farm, razen če znanstvene študije dobrobiti dokažejo, da je ratite dovoljeno gojiti pod takimi pogoji, brez škodljivih učinkov na njihovo zdravje ali dobrobit.

2. V vzrejnih programih je treba posebno pozornost namenjati kriterijem, ki vodijo k izboljšanju dobrobiti in zdravja živali, kakor tudi proizvodnim kriterijem. Spodbujati je treba ohranjanje ali razvoj pasem ali sevov živali, ki omejujejo ali zmanjšujejo probleme glede dobrobiti ratitov.

## ZAKOL / POKONČANJE V NUJNIH PRIMERIH

### Člen 23

1. Pokončanje mora brez povzročanja nepotrebnih bolečin, razburjenja ali drugih oblik stiske izvesti oseba, izkušena v tehnikah pokončanja, razen v nujnih primerih, kadar taka oseba ni takoj na voljo.

2. Metode, ki se uporabijo, morajo bodisi:

a. povzročiti takojšnjo izgubo zavesti in smrt, ali

b. hitro povzročiti neobčutljivost živali za bolečino in stisko, vse do nastopa smrti, ali

c. povzročiti smrt živali, ki je bila predhodno anestezirana ali učinkovito omamljena.

Ratite je prepovedano utopiti ali zadušiti.

3. Oseba, odgovorna za pokončanje, mora zagotoviti, da so pri vsakem ratitu izpolnjene zahteve iz odstavka 2, in da je žival mrtva.

## DOPOLNILNE DOLOČBE

### Člen 24

To Priporočilo se revidira v 5 letih po začetku veljavnosti.

## DODATEK 1: PREDMETI, KI SE VKLJUČIJO V USPOSABLJANJE REJCEV RATITOV

Splošna biologija in vedenje
Ujetje in ravnanje
Postopki splošne reje in oskrbe
Zdravstveni pregledi
Znaki bolezni
Znaki stresa in stiske

Poleg tega morajo biti rejci ratitov seznanjeni s podrobnostmi drugih predmetov, od katerih so mnogi opisani v tem Priporočilu kot splošne zahteve

Biološke značilnosti - Zoologija
Zahteve za prehrano in krmljenje, vključno s kamenčki (drobnim peskom) in drobljenim peskom (virom kalcija za ptice nesnice)
Zahteve za razgibavanje / gibanje ratitov
Razmnoževanje ratitov, vključno z ravnanjem z jajci, skladiščenjem, inkubacijo, valjenjem in vzrejo mladih piščancev (do 12 tednov)
Gostota naselitve za obore in ograde
Nastanitveni prostori, potrebe glede okolja, vključno z zavetjem z nadstreškom, in mesti za »skrivanje« pred nasilnimi ratiti ali nezaželenim spolnim približevanjem
Oblika in konstrukcija ograj
Prestrezanje ratitov in ravnanje z ratiti vseh starosti
Natovarjanje na/v prevozna sredstva ter raztovarjanje
Ravnanje z bolnimi ratiti, nega in zdravljenje, vključno s peroralnim dajanjem zdravil ali injiciranjem zdravil
Higienski pogoji in metode razkuževanja
Potrebe po prašni in vodni kopeli ter načini zagotavljanja teh kopeli
Izbira vzrejnih živali
Vodenje evidenc
Metode pokončanja v nujnih primerih
Zakonodaja o zdravju in dobrobiti živali, vključno s prevozom in zakolom

## DODATEK 2: TEHNIČNE PODROBNOSTI O PRESTREZANJU RATITOV IN RAVNANJU Z NJIMI

Najbolj zaželena metoda dviganja mladih piščancev (od 0 do okoli 10 tednov) je z eno roko pod telesom, z drugo roko pa objamemo nogi, da ne morejo brcati. Ko so ratiti starejši in večji, jih lahko ukrotimo tako, da ptico obstopimo in njeno telo zadržujemo med svojimi nogami, postavljenimi za krila ptice, z rokama pa objamemo prsni koš ali spodnji vratni predel ptice.

Ratitov ni dovoljeno prestrezati s prijemanjem za noge, za perje, ali samo za eno krilo, ker se lahko izpahne. Priporočljivo je, da odrasle ratite prestrezajo vsaj tri osebe.

V splošnem je treba živali voditi in se jim približevati od zadaj. Če pa se uporabi pastirska palica pri izbiri zrelih ptic in ločevanju iz skupine, je to treba izvajati od spredaj. Palica se uporabi za oprijem živali okoli vratu tik pod glavo ter poteg glave navzdol, pod raven njenega hrbta. Po tem lahko ratita ukrotite tako, da palec ene roke položite na stranski del kljuna, ob sočasnem držanju navzdol zadnjega dela glave ptice z drugo roko. S tem preprečujete, da bi ptica lahko brcnila naprej.

Pri prestrezanju in zadrževanju ptic z držanjem za vrat, je treba zelo paziti, da ji vratu ne poškodujete, in zlasti je ptici treba preprečevati premik nazaj. Z držanjem kril in repa ptice si lahko pomagate pri vodenju ptice, vendar je treba paziti, da je nikoli ne držite samo za eno krilo. Ptic ni nikoli dovoljeno zadrževati z zadrževanjem/zavezovanjem nog. Ko je ptica ulovljena, se priporoča uporaba čepice, pri čemer je treba paziti, da ji čepica ne zapira nosnic. Čepice ne smete pustiti na glavi ptice dlje, kakor je nujno potrebno.

Pri spuščanju ptice v novo okolje jo je treba zaščititi pred napadalnim vedenjem in poškodbami njenih vrstnic.

## DODATEK 3: NOJI

Splošne določbe:

Višina do stropa v zgradbah ali zavetjih z nadstreškom za odrasle živali ne sme biti manjša od 3 metrov.

Širina vrat v zgradbo ali odprtine v zavetje mora biti dovolj velika, da vsi ratiti lahko sočasno vstopajo ali izstopajo. Odprtina ne sme biti ožja od 1,5 m.

Zavetje mora biti zaprto na treh straneh in biti opremljeno s sistemom zapiranja na četrti strani, da omogoča izolacijo noja samca.

Ograje morajo imeti najmanjšo višino 1,60 m za mlade noje (4-5 mesecev) in 2 m za odrasle živali; žičnate ograje morajo imeti najmanjšo višino 1,50 m, in oporni steber vsaj na vsake 4 metre.

Vsem nojem, starejšim od 5 dni, mora biti na voljo drobljen pesek. Dodajanje peska, zlasti mladim živalim, je treba izvajati postopno in pazljivo, da se jim ne kopiči v črevesju in ne povzroči zadrgnitve črevesa. Paziti je treba tudi na velikost zrn peska, ki sme znašati polovico do cele velikosti nohta na nogi zadevne živali.

**Smernice za največje dovoljene velikosti skupin, in najmanjše zahtevane mere prostora**
d= dnevi; t= tedni; m= meseci; m2= kvadratni metri;

|  |  |  |  |
| --- | --- | --- | --- |
| Starost  | Največje število živali na skupino | Zgradbe/Zavetja | Ograde  |
|    |    | Min. m2 površine na žival | Min. m2 celotne površine na oboro | Minimum m2 površine na žival(i)  | Minimum m2 celotne površine na ogrado |
| < 4 d  | 40  | 0,25  | 1  |   / |   / |
| 4 d - 3 t  | 40  | 0,25 - 1,2  | 5  | 10  | 100  |
| 3 t - 6 m  | 40 1)  | 2 - 10  | 15  | 10 - 40  | 100-1000 3) 4) 7)  |
| 6 - 12 m  |   / | 10  | 30  | 800/3  | 1000 3) 4)  |
| 1 leto – vzrejna starost |   / | 10  | 30  | 1000/3  | 1000 3) 5)  |
| odrasle živali | 2)  | 10  | 30  | 2000/3 6)  | 1000 3) 5)  |

1) Ta velikost skupine živali predpostavlja, da ni nobenih razlik v velikosti živali

2) Če se v istem ograjenem območju goji več vzrejnih skupin (ne samo ena), je zlasti pomembno, da je na voljo dovolj dodatnih površin, zavetij, in možnosti ločevanja skupin v primeru resnih spopadov med posameznimi živalmi

3) Najkrajša stranica ne sme biti krajša od 10 metrov

4) Ena stranica mora biti dolga vsaj 50 metrov

5) Ena stranica mora biti dolga vsaj 100 metrov

6) Za vsako dodatno samico je treba dodati po 200 m2, za vsakega dodatnega samca pa po 800 m2

7) To se upošteva glede na starost živali

## DODATEK 4: EMUJI

Splošne določbe:

Višina do stropa v zgradbah ali zavetjih z nadstreškom za odrasle živali ne sme biti manjša od 2,5 metrov.

Širina vrat v zgradbo ali odprtine v zavetje mora biti dovolj velika, da vsi ratiti lahko sočasno vstopajo ali izstopajo. Odprtina ne sme biti ožja od 1,5 metra.

Zavetje mora biti zaprto na treh straneh in biti opremljeno s sistemom zapiranja na četrti strani, da omogoča izolacijo emuja samca.

Ograje morajo imeti najmanjšo višino 1,60 metra za mlade emuje (4-5 mesecev) in 180 cm za odrasle živali.

Vsem emujem, starejšim od 5 dni, mora biti na voljo drobljen pesek. Dodajanje peska, zlasti mladim živalim, je treba izvajati postopno in pazljivo, da se jim ne kopiči v črevesju in ne povzroči zadrgnitve črevesa. Paziti je treba tudi na velikost zrn peska, ki sme znašati polovico do cele velikosti nohta na nogi zadevne živali.

**Smernice za največje dovoljene velikosti skupin, in najmanjše zahtevane mere prostora**
d= dnevi; t= tedni; m= meseci; m2= kvadratni metri;

|  |  |  |  |
| --- | --- | --- | --- |
| Starost  | Največje število živali na skupino | Zgradbe/Zavetja | Ograde  |
|   / |   / | Min. m2 površine na žival | Min. m2 celotne površine na oboro | Minimum m2 površine na žival | Minimum m2 celotne površine na ogrado |
| < 4 d  | 40  | 0,25  | 1  |   / |   / |
| 4 d - 3 t  | 40  | 0,25 - 0,5  | 5  | 5  | 75  |
| 3 t - 6 m  | 40 1)  | 1  | 10  | 20  | 100-500 3) 5) 7)  |
| 6 - 12 m  |   / | 2  | 20  | 150  | 500 4) 5)  |
| 1 leto – vzrejna starost |   / | 3 - 4  | 20  | 200  | 500 4) 6)  |
| odrasle živali  | 1 + 1 2)  | 5  | 30  | 250  | 500 4) 6)  |

1) Ta velikost skupine živali predpostavlja, da ni nobenih razlik v velikosti živali

2) Če se v istem ograjenem območju goji več vzrejnih skupin (ne samo ena), je zlasti pomembno, da je na voljo dovolj dodatnih površin, zavetij, in možnosti ločevanja skupin v primeru resnih spopadov med posameznimi živalmi

3) Najkrajša stranica ne sme biti krajša od 6 metrov

4) Najkrajša stranica ne sme biti krajša od 7 metrov

5) Ena stranica mora biti dolga vsaj 50 metrov

6) Ena stranica mora biti dolga vsaj 70 metrov

7) To se upošteva glede na starost živali

## DODATEK 5: NANDUJI

Splošne določbe:

Višina do stropa v zgradbah ali zavetjih z nadstreškom za odrasle živali ne sme biti manjša od 2,5 metra.

Širina vrat v zgradbo ali odprtine v zavetje mora biti dovolj velika, da vsi ratiti lahko sočasno vstopajo ali izstopajo. Odprtina ne sme biti ožja od 1,5 metra.

Zavetje mora biti zaprto na treh straneh in biti opremljeno s sistemom zapiranja na četrti strani, da omogoča izolacijo nanduja samca.

Ograje morajo imeti najmanjšo višino 1,50 metra za mlade nanduje (4-5 mesecev) in 170 cm za odrasle živali.

Vsem nandujem, starejšim od 5 dni, mora biti na voljo drobljen pesek. Dodajanje peska, zlasti mladim živalim, je treba izvajati postopno in pazljivo, da se jim ne kopiči v črevesju in ne povzroči zadrgnitve črevesa. Paziti je treba tudi na velikost zrn peska, ki sme znašati polovico do cele velikosti nohta na nogi zadevne živali.

**Smernice za največje dovoljene velikosti skupin, in najmanjše zahtevane mere prostora**
d= dnevi; t= tedni; m= meseci; m2= kvadratni metri;

|  |  |  |  |
| --- | --- | --- | --- |
| Starost  | Največje število živali na skupino | Zgradbe/Zavetja | Ograde  |
|   / |   / | Min. m2 površine na žival | Min. m2 celotne površine na oboro | Minimum m2 površine na žival | Minimum m2 celotne površine na ogrado |
| < 4 d  | 40  | 0,25  | 1  |   / |   / |
| 4 d - 3 t  | 40  | 0,25 - 0,5  | 5  | 5  | 75  |
| 3 t - 6 m  | 40 1)  | 1  | 10  | 20  | 100-500 3) 5) 7)  |
| 6 - 12 m  |   / | 2  | 20  | 150  | 500 4) 5)  |
| 1 leto – vzrejna starost |   / | 3 - 4  | 20  | 200  | 500 4) 6)  |
| odrasle živali | 1 + 12)  | 5  | 30  | 250  | 500 4) 6)  |

1) Ta velikost skupine živali predpostavlja, da ni nobenih razlik v velikosti živali

2) Če se v istem ograjenem območju goji več vzrejnih skupin (ne samo ena), je zlasti pomembno, da je na voljo dovolj dodatnih površin, zavetij, in možnosti ločevanja skupin v primeru resnih spopadov med posameznimi živalmi

3) Najkrajša stranica ne sme biti krajša od 6 metrov

4) Najkrajša stranica ne sme biti krajša od 7 metrov

5) Ena stranica mora biti dolga vsaj 50 metrov

6) Ena stranica mora biti dolga vsaj 70 metrov

7) To se upošteva glede na starost živali

## DODATEK 6: SMERNICE ZA VELIKOST DELCEV NASTILA ALI RAZREZANE KRME

|  |  |
| --- | --- |
| Višina ratita  | Velikost delcev nastila ali razrezane krme |
| < 30 cm  | 5 - 10 mm  |
| 30 - 45 cm  | 10 - 15 mm  |
| 45 - 60 cm  | 15 - 20 mm  |
| 60 - 75 cm  | 20 - 25 mm |
| 75 cm - 1 m  | 25 - 30 mm  |
| 1 - 1,5 m  | 30 - 35 mm  |
| > 1,5 m  | 35 - 50 mm  |

Nastil naj se po možnosti ne uporablja za piščance do 3 tednov starosti. Če se nastil uporabi, mora biti na voljo v majhnih količinah.